Vruntlike grote thovoren gescreven nw unde tho allen tiiden bereit. Weten schole gy, erwerdighen leven heren unde leven vru[n]den, dat ik jw vruntliken bidde, dat gy so wol wolden don umme mynes vordenstes willen unde willen dussem jegenwordigen breffwisere behulplik wesen to syme rechte, dar he recht an is, alz umme erffgudes wegen van synes wyves suster wegen, de dar gestorven is myt iw. Unde der brodere sint 3, unde dusse man de hefft de suster, unde de 4 sint dar erffname to deme huse unde to deme gude, dat Laurens Basow(!) unde sin wiiff Ingret nagelaten hebben, unde se sint dar recht erffname to unde anders numment. Hiirumme, leven heren, dot so wol unde weset dussem manne behulplik unde dot by em alz jwe erwerdicheit willen, dat ik by den jwen scholde don, oft gy hiir jumment hersanden umme sodane sake wegen. Nicht mer to dusser tiid, men hebbet vele guder nacht unde bedet to my alz to jweme leven vrunde unde jwe leve naber. Gescreven to Rasaborch des donredages vor sunte Matheus daghe etc. Karl Bonde, voget to Rasaborch. Adress: An den erwerdighen heren, borgemeistere unde ratmanne der stat to Revel, kome dusse breff myt gantzer werdicheit etc. littera detur.